Kontrakte vir vroue net nóg kans vir ‘ANC-verryking’Natasha Mazzone, die DA se hoofsweep. (Foto: Twitter) Die DA is sterk gekant teen pres. Cyril Ramaphosa se aankondiging dat 40% van regeringskontrakte voortaan aan sakeondernemings wat deur vroue besit word, toegeken gaan word. Ramaphosa het in sy weeklikse nuusbrief gesê minstens 40% van die staat se kontrakte vir goedere of dienste moet voortaan deur ondernemings in vrouebesit verkry word as deel van pogings om vroue ekonomies te bemagtig. Natasha Mazzone, die DA se hoofsweep, sê egter hierdie is nie ŉ opregte poging om vroue te bemagtig nie, maar “net nog ŉ siniese poging deur die ANC om die staat se koffers verder te plunder”. Mazzone sê Suid-Afrikaners moenie geflous word nie. “Dit is nie gewone vroue wat by hierdie aankondiging gaan baat vind nie: slegs ANC-kaders en diegene met wie hulle bande het wat kontrakte en agteraf betalings gaan ontvang. Die ANC gee nie om oor vroue se bemagtiging nie, hy gee net om oor sy eie sak.” Mazzone sê staatstenders moet net op meriete toegeken word en op ŉ tydstip van erge ekonomiese lyding en rekordhoë werkloosheid het armes nodig dat kontrakte gegee word aan diegene wat dit verdien en nie omdat iemand ŉ verbintenis met die ANC het nie. “Ons teenkanting van die ooglopende poging om elke laaste rand staatsgeld te kaap is nie teenkanting van vroue se bemagtiging nie – selfs al is dit wat die ANC sou wou hê burgers moet glo. Suid-Afrikaners is lank genoeg deur hierdie regering misbruik om te sien dat dit net ŉ BEE- en ŉ kwotastelsel in ŉ ander vorm is en dat nét die ANC daarby gaan baat.” Mazzone sê dit is ŉ skande dat die ANC sogenaamde bemagtiging gebruik as ŉ dekmantel vir net nog plundery – en dit terwyl die land steier onder ŉ vlaag geslagsgebaseerde geweld. “Ons het dieselfde by die Nasionale Jeugontwikkelingsagentskap (NYDA) gesien waar die ANC die instelling gebruik het om te plunder en die sakke van ANC-jeugligakaders onder die voorwendsel van transformasie en vooruitgang vol te stop. “Daar gaan binnekort niks oor wees om te steel nie.” Die DA sê die party sien deur die “ooglopende korrupsie” en dat dit net nog ŉ teken is dat Ramaphosa deel van die korrupte ANC is. “Hulle [die ANC] het nie wat dit verg om vroue te bemagtig nie.”